Document ID: 31998R2334

Komisijas Regula (EK) Nr. 2334/98
(1998. gada 29. oktobris),
ar ko nosaka īpašus pasākumus mājputnu gaļas nozarē, atkāpjoties no Regulām (EEK) Nr. 3665/87, (EEK) Nr. 3719/88 un (EK) Nr. 1372/95
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1975. gada 29. oktobra Regulu (EEK) Nr. 2777/75 par mājputnu gaļas tirgus kopīgo organizāciju [1], kurā jaunākie grozījumi izdarīti ar Komisijas Regulu (EK) Nr. 2916/95 [2], un jo īpaši tās 8. panta 12. punktu un 15. pantu,
tā kā Padomes Regulā (EEK) Nr. 565/80 [3], kurā grozījumi izdarīti ar Regulu (EEK) Nr. 2026/83 [4], ir izstrādāti vispārīgi noteikumi eksporta kompensāciju iepriekšējai izmaksai attiecībā uz lauksaimniecības produktiem;
tā kā Komisijas Regulā (EEK) Nr. 3665/87 [5], kurā jaunākie grozījumi izdarīti ar Regulu (EK) Nr. 604/98 [6], ir paredzēti sīki izstrādāti kopīgi noteikumi eksporta kompensāciju sistēmas piemērošanai lauksaimniecības produktiem;
tā kā Komisijas Regulā (EEK) Nr. 3719/88 [7], kurā jaunākie grozījumi izdarīti ar Regulu (EK) Nr. 1044/98 [8], ir paredzēti sīki izstrādāti kopīgi noteikumi, kā lauksaimniecības produktiem piemērot importa un eksporta licenču un iepriekš noteiktas kompensācijas sertifikātu sistēmu;
tā kā Komisijas Regulā (EK) Nr. 1372/95 [9], kurā jaunākie grozījumi izdarīti ar Regulu (EK) Nr. 1009/98 [10], ir paredzēti sīki izstrādāti noteikumi, kā ieviest eksporta licenču sistēmu mājputnu gaļas nozarē;
tā kā Krievijas tirgū valdošās grūtības kopš 1998. gada augusta otrās puses ir nodarījušas nopietnu kaitējumu eksportētāju ekonomiskajām interesēm un tā kā minētais stāvoklis tādējādi ir nelabvēlīgi ietekmējis eksporta iespējas, kas paredzētas Regulās (EEK) Nr. 565/80, (EEK) Nr. 3665/87 un (EEK) Nr. 3719/88;
tā kā tādēļ ir jāierobežo šādas nelabvēlīgas sekas, paredzot īpašus pasākumus un pagarinot dažus termiņus, kas paredzēti regulās, kuras attiecas uz kompensācijām, lai varētu sakārtot eksporta darbības, kas nav pabeigtas iepriekš minēto apstākļu dēļ;
tā kā atkāpju paredzētās priekšrocības būtu jāsaņem tikai tiem uzņēmējiem, kuri var pierādīt, jo īpaši ar Padomes Regulas (EEK) Nr. 4045/89 [11], kurā jaunākie grozījumi izdarīti ar Regulu (EK) Nr. 3235/94 [12], 1. panta 2. punktā minētajiem dokumentiem, ka licences pieprasītas ar mērķi veikt eksportu uz Krieviju;
tā kā, ņemot vērā notikumu attīstību, šai regulai būtu jāstājas spēkā uzreiz un tā būtu jāpiemēro no 1998. gada 1. augusta;
tā kā šajā regulā paredzētie pasākumi ir saskaņā ar Mājputnu gaļas un olu pārvaldības komitejas atzinumu,
IR PIEŅĒMUSI ŠO REGULU.
1. pants
1. Šo regulu piemēro Regulas (EEK) Nr. 2777/75 1. panta 1. punktā uzskaitītajiem produktiem, par ko saskaņā ar Regulu (EK) Nr. 1372/95 izsniegtas eksporta licences, kuru 7. ailē ir norāde "Krievija" vai cita valsts, kas atrodas vienā kompensāciju zonā ar Krieviju, kā noteikts Komisijas Regulas (EK) Nr. 1516/98 [13] pielikumā.
2. Pēdējā gadījumā šo regulu piemēro tikai tad, ja uzņēmējs var pierādīt izdevējai iestādei, ka licences pieprasīja, lai veiktu eksportu uz Krieviju.
Izdevēja iestāde novērtējumā jo īpaši ņem vērā komercdokumentus, kas minēti Regulas (EEK) Nr. 4045/89 1. panta 2. punktā.
2. pants
Pēc licences īpašnieka lūguma to eksporta licenču derīgumu, kas izdotas saskaņā ar Regulu (EK) Nr. 1372/95 un par kurām pieteikumi iesniegti līdz 1998. gada 29. augustam, pagarina par 60 dienām, izņemot licences, kuru derīgums ir beidzies līdz 1998. gada 1. augustam.
3. pants
Palielinājumus 15 % un 20 % apjomā, kas minēti attiecīgi Regulas (EEK) Nr. 3665/87 23. panta 1. punktā un 33. panta 1. punkta otrajā daļā, nepiemēro eksporta darbībām, ko veic saskaņā ar licencēm, par kurām pieteikumi iesniegti līdz 1998. gada 29. augustam, ja muitas formalitātes attiecībā uz produkta laišanu apgrozībā attiecīgajā trešā valstī ir nokārtotas pēc minētā datuma.
4. pants
Pēc eksportētāja iesnieguma un attiecībā uz produktiem, par kuriem muitas eksporta formalitātes ir nokārtotas līdz 1998. gada 29. augustam vai uz kuriem līdz minētajai dienai ir attiecināts kāds no režīmiem, kas minēti Regulas (EEK) Nr. 565/80 4. un 5. pantā, 60 dienu termiņu, kurš minēts Regulas (EEK) Nr. 3719/88 30. panta 1. punkta b) apakšpunkta i) ievilkumā un Regulas (EEK) Nr. 3665/87 4. panta 1. punktā un 32. panta 1. punktā, pagarina līdz 150 dienām.
5. pants
Katru ceturtdienu dalībvalstis paziņo Komisijai par to produktu daudzumiem, uz ko iepriekšējā nedēļā ir attiecināts katrs no iepriekš minētajiem pasākumiem.
6. pants
Šī regula stājas spēkā dienu pēc tās publicēšanas Eiropas Kopienu Oficiālajā Vēstnesī.
To piemēro no 1998. gada 1. augusta.
Šī regula uzliek saistības kopumā un ir tieši piemērojama visās dalībvalstīs.
Briselē, 1998. gada 29. oktobrī

Labels: 17
3
6
12
18